Rajkovov dom

Rajkovov dom () je dom z polovice 19. storočia, ktorý sa nachádza v meste Triavna v Gabrovskej oblasti v severnom Bulharsku.
Stavba má pridelený štatút kultúrnej pamiatky národného významu Dom je jedným z desiatich objektov trevnenského Špecializovaného múzea rezbárskeho a zografského umenia. 
Je rodným domom jedného z priekopníkov chémie v Bulharsku a prvého bulharského profesora organickej chémie, Penča Rajkova. Dom je veľkolepým predstaviteľom bulharskej obrodeneckej architektúry a je považovaný za jeden z najkrajších neskoro obrodeneckých trevnenských domov.
Lokalita.
Rajkovov dom sa nachádza v historickej časti mesta Triavna na ulici „Prof. Penčo Rajkov“ (, doslova "ulica profesora Penča Rajkova") č. 1. Leží v susedstve budovy Slavejkovovej školy.
Dejiny.
Dom bol postavený v roku 1846, čo potvrdzuje nápis na jednom zo stĺpov v priestore čardaku. Bol postavený pre potreby trevnenského kupca Nikolu Rajkova, ktorý výstavbou poveril trevnenského architekta Dimităra Sergiuva.
V roku 1864 sa v dome narodil tzv. "patriarcha bulharskej chémie", profesor Penčo Rajkov.
V roku 1967 stavba získala štatút kultúrnej pamiatky národného významu a v tom istom roku bolo v dome otvorené múzeum. V roku 1969 prebehli na dome reštauračné práce. V roku 1974 bol na fasádu domu osadený bronzový reliéf zobrazujúci tvár profesora Penča Rajkova.
Ďalšie reštauračné práce na budove prebehli v roku 2013.
Charakteristika.
Autorom domu je významný trevnenský staviteľský majster Dimităr Sergiuv, pričom dom je jedným vrcholných príkladov jeho tvorby.
Architektonicky je dom predstaviteľom trevnenského typu horského obrodeneckého domu a typickým príkladom trevnenskej architektonickej školy. Vnútorné usporiadanie je však typovo riešené ako v mestských symetrických domoch postavených v štýle bulharského obrodeneckého neobaroka. Zahnuté schodiská pri obidvoch vchodoch do budovy, ako aj alafrangy v miestnostiach, čerpajú naopak inšpiráciu v dome plovdivského typu.
Predstavuje neskoro obrodenecký typ obytného domu.
Celkový opis.
Dom je dvojposchodový. Skladá sa z prízemia a obytného nadzemného poschodia. Steny fasády sa v priestore rohových miestností na nadzemnom poschodí arkierovo rozširujú. Arkiere sú podopreté drevenými konzolami. Prízemie je masívne a kamenné, vďaka čomu poskytuje dobrý základ pre arkierovo sa rozširujúce nadzemné obytné poschodie. Nadzemné poschodie pozostáva z konštrukcie z drevených trámov, medzi ktorými sa nachádza výplň. Poschodia sú spojené vnútorným schodiskom. Fasády domu sú omietnuté bielou omietkou a rámované drevenými doskami. Okná sú vyzdobené dreveným dekoratívným rámovaním. Strecha domu je valbová.
V prízemí a na nadzemnom poschodí sa nachádzajú centrálne umiestnené zatvorené salóny, ktoré sú v prípade Rajkovovho domu tvorené čardakmi (priestor pred miestnosťami v obrodeneckých domoch). Okolo čardakov sa symetricky rozprestierajú jednotlivé miestnosti. V prízemnej časti domu sa nachádza ďukian (druh obchodu so skladom v bulharských obrodeneckých domoch) a ďalších päť miestností. Na nadzemnom poschodí domu sa nachádza celkovo osem miestností. Všetky majú drevené stropy tvorené doskami. V stenách miestností sa nachádzajú tzv. alafrangy. Drevené stropy sú zdobené drevorezbou.
Pod domom sa nachádza maaza (skladová miestnosť) s tečúcou vodou, ktorá sa používala pre potreby rodiny.
Prízemné poschodie.
V prízemnej časti domu dominuje ďukian. Okrem spojenia s čardakom má veľké dvere smerom do ulice a vyznačuje sa aj veľkými (pre Triavnu typickými) naklonenými okenicami výkladu. Okrem ďukianu sa v prízemnej časti nachádzajú ešte dve hlavné veľké miestnosti, ktorými sú tzv. "kăšti" (druh veľkej obytnej miestnosti s ohniskom v bulharských obrodeneckých domoch) a tzv. "soba" (spálňa) a dve malé miestnosti.
Nadzemné obytné poschodie.
Prístup do obytných miestností je situovaný z priestoru čardaku, ktorý je spojený s prízemím pomocou dreveného schodiska. Časť čardaku je zatvorená a v letných mesiacoch sa využívala ako miestnosť na spanie. Všetky miestnosti na poschodí sa rozprestierajú okolo čardaku. Sú však zároveň vzájomne prepojené dverami. Okná miestností sa nachádzajú predovšetkým vo fasáde domu obrátenej smerom do ulice, v priestore obrátenom do dvora zaujíma väčšinu priestoru čardak. Zaujímavosťou sú miestnosti, ktoré boli spôsobom svojho využitia v tom čase novinkouoddelená detská izba a rodičovská izba.
Múzeum Rajkovov dom.
"Múzeum Rajkovov dom" () bolo v dome otvorené v roku 1967.
Múzeum predstavuje etnografickú expozíciu trevnenského Špecializovaného múzea. 
Expozícia predstavuje najmä život mestského obyvateľstva v priebehu konca 19. a na začiatku 20. storočia. Ďalšia časť expozície sa venuje životnému štýlu v Triavne a okolí v priebehu druhej polovice 19. storočia. Od roku 2014 sa v múzeu nachádza aj dokumentárna expozícia venovaná životu a dielu profesora Penča Rajkova.
Štatút a dôvod pamiatkovej ochrany.
Kategória: kultúrna pamiatka národného významu, 
Rok vyhlásenia: 1967
Dôvod pamiatkovej ochrany: architektonicko-staviteľská hodnota stavby
Celý názov na zozname kultúrnych pamiatok: "Rajkovata kăšta s dvora i ogradata" (, doslovne: Rajkovov dom s dvorom a ohradením)